Copic

Ajalugu

1969. aastal alustas Too Corporation (sel ajal Izumiya) Jaapanis Speedy tekstimarkeri tootmist, mis oli esimene spetsiaalselt disaineritele loodud marker. Speedy markerit toodeti 150 värvitoonis. 1987. aastal tutvustati Jaapanis disaineritele mõeldud Copic Classicu markereid. Esimesed Copicu markerid olid 71 värvitoonis. Aastatel 1989 ja 1991 tutvustati veel 71 ja 72 uut värvitooni. 
1991. aastal muudeti firma nimi Izumiyast Too Corporationiks. Samal aastal tuli müügile Copic Opaque White, mis on tihke valge värv heledamate kohtade esiletõstmiseks. 1993. aastal tutvustati kasutajatele Copic Sketchi markereid 144 eri värvitoonis. Kunstitegevusteks kasutatavad markerid said Super Brush otsa, mis oli varasematest tunduvalt kvaliteetsem ja vastupidavam. 1994. aastal tulid turule Copic Multilinersi ja 1995. aastal Copic Airbrush Systemsi markerid. 1998. aastast pärinevad Ciao markerid 72 värvitoonis. Aastatel 1999, 2000, 2001, 2002, 2006, 2009, 2011, 2012, 2015 lisati veel uusi värvitoone eri tüüpi markeritele. 2003. aastal tuli välja Copic Modeler Pens, mis oli loodud spetsiaalselt plastil kasutamiseks. Järgnevatel aastatel on tutvustatud veel mitut kunstilisel eesmärgil kasutatavat toodet.

Copicu markerid

Copicu markeri tindid on kergelt segunevad, permanentsed, loodusesõbralikud. Täidetavad alkoholimarkerid on saadaval 358 värvitoonis. Markereid on võimalik täita eri värvidega, selleks otstarbeks müüakse ka tühje markereid. Copic markerid on õhukindlad: see hoiab ära värvi äraauramise ja tänu sellele on markerite eluiga kuni 3 aastat. Enne müügile saatmist testitakse iga markeri kvaliteeti käsitsi kolm korda. Markereid on nelja eri tüüpi: Classic, Sketch, Ciao, Wide. Need on Too Corporationi kõige populaarsemad tooted.

Classic

Classicu marker on kõige vanem ja klassikalisem mudel, mida on aastakümneid kasutanud professionaalsed kunstnikud. Classicu markeril on ruuduline vars, markerit kasutades kulub võrreldes teist tüüpi markeritega kõige vähem tinti. Classicu markereid saab osta 214 värvitoonis ning markerid on täidetavad. Classic markeriga sobivad nii Broad Chiseli kui ka Fine Pointi otsak. Markerit on võimalik osta veel 9 eri otsakuga.

Sketch

Sketchi markeritel on kõige suurem värvitoonide valik (358 värvitooni) ning neid saab kasutada Medium Broadi ja Super Brushi otsakutega. Super Brushi otsak teeb värvide segunemise kergeks. Super Brushi otsak annab kunstnikele võimaluse jaotada värvi ühtlaselt ning sellega jäljendada vesivärvide segunemist. Markeri teist otsakut on võimalik kasutada suuremate alade värvimiseks. Sketchi markereid kasutatakse koomiksite tegemisel, moekunstis, sisekujunduses, mängude illustreerimisel, anime loomisel, maastikuarhitektuuris, tätoveeringute ja kalligraafia loomisel. Markeril on ovaalne vars, marker on täidetav.

Ciao

Ciao marker on kõige soodsam Copicu marker: see on kvaliteedilt ja kasutusvaldkondade poolest võrreldav Sketchi markeriga, kuid on odavama hinnaga. Markeril on ümar vars, marker on saadaval 180 värvitoonis ja on täidetav. Ciao markerit saab kasutada Medium Broad Chiseli ja Super Brushi otsakuga. Marker on lastele turvalise korgiga, milles on väikesed õhuaugud.

Wide

Wide'i markerid sobivad pindade värvimiseks. Wide'i markeri lai ots sobib kalligraafia jaoks, arhitektide töövahendiks, grafiti loomiseks ja taustade värvimiseks. Markeri ovaalse lapik vars on kasutatav kahe otsakuga (18 mm ja Broad Calligraphy) 36 värvitoonis. Marker on ka täidetav.

Comic

72 värvitoonis Brushi otsa ja Medium Roundi otsaga. Comicu markerid saab osta ainult Jaapanis.